नई दिल्ली: प्रधानमंत्री नरेंद्र मोदी (PM Narendra Modi) ने पुलिस स्मारक दिवस (Police Commemoration Day) के अवसर पर आज यानी रविवार को स्वतंत्रता के बाद से पुलिस जवानों द्वारा दिर गए सर्वोच्च बलिदान के सम्मान में राष्ट्रीय पुलिस स्मारक (एनपीएम) का उद्घाटन किया. पीएम मोदी पुलिस स्मारक दिवस के मौके पर शहीद पुलिस जवानों को श्रद्धांजलि दी और परेड में शामिल हुए. इस मौके पर पीएम मोदी ने राष्ट्रीय पुलिस स्मारक देश को समर्पित कर दिया. यह मेमोरियल देश को पुलिस और पैरामिलिटरी फोर्स के योगदान की याद दिलाएगा. एक आधिकारिक बयान के मुताबिक, चाणक्यपुरी में 30 फीट ऊंचा यह एकल पाषाण-स्तंभ देश के सभी राज्यों और केंद्र शासित प्रदेशों के पुलिस बल और केंद्रीय पुलिस संगठनों का प्रतिनिधित्व करता है. इस स्मारक का निर्माण शांतिपथ के उत्तरी छोर पर चाणक्यपुरी में 6.12 एकड़ भूमि पर किया गया है. पुलिस स्मारक दिवस के मौके पर केंद्रीय गृहमंत्री राजनाथ सिंह, लाल कृष्ण आडवाणी और कई अन्य नेता मौजूद दिखे.